บาทเปิด30.83/85 บาทต่อดอลลาร์  อ่อนค่า
เงินบาทเปิดตลาด 30.83/85 บาทต่อดอลลาร์  อ่อนค่า กังวลภาวะเศรษฐกิจ จับตาประชุมกนง.วันนี้
26 มิ.ย. 2562

เงินบาทเปิดตลาด 30.83/85 บาทต่อดอลลาร์  อ่อนค่า กังวลภาวะเศรษฐกิจ จับตาประชุมกนง.วันนี้
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 30.83/85 บาท/ดอลลาร์ จากช่วงเย็นวานนี้ที่ปิดตลาดที่ระดับ 30.75 บาท/ดอลลาร์
เงินบาทเช้านี้ปรับตัวอ่อนค่าจากปิดตลาดเมื่อเย็นวาน ส่วนหนึ่งเป็นผลจากปัจจัยที่ดัชนีผลผลิตอุตสาหกรรม (MPI) เดือนพ.ค.ของไทยหดตัวลง ในขณะที่ปัจจัยต่างประเทศ ล่าสุดประธานธนาคารกลางสหรัฐ (เฟด) สาขาเซนหลุยส์ แสดงความเห็นคัดค้านในการที่เฟดจะปรับลดอัตราดอกเบี้ยลงถึง 0.50% ในเดือนหน้า เพราะมองว่าอาจจะเป็นระดับที่มากเกินไป
"ประธานเฟด สาขาเซนหลุยส์มองว่า ถ้ารอบหน้าหากเฟดจะลดดอกเบี้ยลงถึง 0.50% อาจจะมากเกินไป น่าจะลดแค่ 0.25% ก็เพียงพอกับเศรษฐกิจสหรัฐในระดับนี้" นักบริหารเงินระบุ         
อย่างไรก็ดี ปัจจัยในประเทศที่ต้องจับตาวันนี้ คือการประชุมคณะกรรมการนโยบายการเงิน (กนง.) ซึ่งตลาดยังคงคาดว่ารอบนี้จะยังคงดอกเบี้ยไว้ในระดับเดิมที่ 1.75%          
นักบริหารเงิน คาดว่า วันนี้เงินบาทจะเคลื่อนไหวในกรอบ 30.75-30.95 บาท/ดอลลาร์